11. ΝΟΜΟΣ υπ’ αριθ. 404 της 30 Ιουλ./10 Αυγ. 1976 (ΦΕΚ Α΄ 207) Περί αποζημιώσεως των εκ της υπηρεσίας αποχωρούντων καλλιτεχνών και τεχνικών της Εθνικής Λυρικής Σκηνής. Άρθρ.1.-«1.Καλλιτέχναι και τεχνικοί απασχολούμενοι εις την Εθνικήν Λυρικήν Σκηνήν, το Εθνικόν Θέατρον, το Κρατικόν Θέατρον Βορείου Ελλάδος και το Άρμα Θέσπιδος, επί συμβάσει ιδιωτικού δικαίου ωρισμένου χρόνου ή επί συμβάσει έργου, αποχωρούντες μετά την λήξιν της συμβάσεως των δι’ οιονδήποτε λόγον ή και προ της λήξεως της συμβάσεως εφ’ όσον κατέστησαν ανίκανοι προς εργασίαν, ως και οι επί συμβάσει αορίστου χρόνου «καλλιτέχνες που επανήλθαν με το Νόμ. 193/1975 «Περί επαναφοράς εις την Υπηρεσίαν απολυθέντων εκτάκτων κ.λπ.» (ΦΕΚ 223/Α/1975) και «τεχνικοί των Κρατικών Θεάτρων εφ’ όσον απολύονται δι’ οιονδήποτε λόγον ή αποχωρούν λόγω συνταξιοδοτήσεως ή κατέστησαν ανίκανοι προς εργασίαν, δικαιούνται αποζημιώσεως ως ακολούθως: Οι συμπληρώσαντες τουλάχιστον τριετή υπηρεσίαν, έστω και διακεκομμένην, έχοντες, όμως, συνεχή υπηρεσίαν κατά την τελευταίαν προ της λύσεως της συμβάσεως διετίαν, δικαιούνται αποζημιώσεως ίσης προς τας αποδοχάς δύο μηνών. Δια την υπέρ την τριετίαν υπηρεσίαν προστίθενται εις την ανωτέρω αποζημίωσιν ποσόν ίσον προς τας αποδοχάς ενός μηνός δι’ έκαστον επί πλέον έτος υπηρεσίας, ουδέποτε όμως η όλη αποζημίωσις δύναται να υπερβή τας αποδοχάς είκοσι τεσσάρων εν συνόλω μηνών. Της κατά την παρούσαν παράγραφον αποζημιώσεως δεν δικαιούνται οι αμετακλήτως καταδικασθέντες επί παραβάσει των άρθρ. 216, 235, 236, 252, 375 και 386 του Ποινικού Κώδικος. Εις περιπτώσεις διακεκομμένης υπηρεσίας δια τον υπολογισμόν της ως άνω αποζημιώσεως λαμβάνεται υπ’ όψιν το σύνολον των ετών υπηρεσίας της παρασχεθείσης εις άπαντα τα Κρατικά θέατρα, αφαιρουμένης πάντοτε της τυχόν παρασχεθείσης τοιαύτης, λόγω παλαιοτέρας αποχωρήσεως, εκ του αυτού ή ετέρου Κρατικού θεάτρου. Η μέσα σε « » φράση προστέθηκε από την παρ. 1 άρθρ. 39 Νόμ. 1543/1985, ΦΕΚ Α΄ 73, (τόμ. 29 σελ. 267). «2.Αυτοί που αποχώρησαν και αποζημιώθηκαν σύμφωνα με τις διατάξεις της παρ. 1 του άρθρου αυτού δεν δύνανται να επαναπροσληφθούν στα ανωτέρω κρατικά θέατρα, για μια πενταετία, με εξαίρεση τους μονωδούς της Εθνικής Λυρικής Σκηνής». Η παρ. 2 όπως αυτή είχε αντικατασταθεί από την παρ 2 του άρθρ. 1 του νόμ. 966/1979, αντικαταστάθηκε ως άνω από την παρ. 3 του  άρθρ. 92 του νόμ. 1892/31 –31 Ιουλ. 1990, ΦΕΚ Α΄ 101, τόμ. 13, σελ. 86,369. Οι παρ. 1 και 2 αντικαταστάθηκαν ως άνω από το άρθρ. 1 Νόμ. 966/29 Αυγ. – 6 Σεπτ. 1979 (ΦΕΚ Α΄ 210). Σύμφωνα με την παρ. 2 άρθρ. 39 Νόμ. 1543/1985, ΦΕΚ Α΄ 74, (τόμ. 29 σελ. 267) από τη δικαιούμενη του άνω άρθρου αποζημίωση εκπίπτονται τόσοι μηνιαίοι μισθοί όσοι ελήφθησαν κατά την απόλυση ή την παραίτηση κατά το χρόνο από 21 Απρ. 1967 μέχρι 23 Ιουλ. 1974 υπολογιζόμενοι με βάση τις αποδοχές που λαμβάνουν κατά το χρόνο της με οποιοδήποτε τρόπο αποχώρησης από την υπηρεσία. Άρθρ.2.-Το άρθρ. 13 του Ν.Δ. 4013/1959 (ανωτ. αριθ. 6) και η δι’ αυτού κυρωθείσα υπ’ αριθ. 80/1959 Πράξις Υπουργικού Συμβουλίου καταργούνται. Άρθρ.3.-Η ισχύς του παρόντος άρχεται από της 1ης Ιαν. 1976. 